Keld Albrechtsen (EL), 2004-01-15:
Jeg må se, om jeg kan lære den nye fremgangsmåde.
Jeg vil gerne takke ministeren for en grundig besvarelse.
Men jeg bliver samtidig nødt til at sige til ministeren, at den slags kæmpesejre, som ministeren mener at han vandt her sidst på året sidste år, er en af den slags sejre, som vi ikke kan tåle ret mange af, og jeg håber ikke, at vi får flere af den slags sejre, for hvad indebærer den kæmpesejr?
Den indebærer, at Kommissionen fastslog, at færger med mere end 100.000 passagerer om året skal sendes i udbud.
Den indebærer i realiteten, at hvis det forslag, som det forelå i Kommissionens pressemeddelelse, gennemføres uændret, skal en lang, lang række af de danske færgeruter sendes i tvangsudbud.
Det er f.eks. færger til Ærø og en lang række mindre færgeruter, også færgeruter, hvor det er fuldstændig indlysende, at det kan få et helt katastrofalt udfald, hvis de tvinges i udbud.
Ministeren var selv inde på, hvordan det er gået med den udbudsrunde, der blev forsøgt.
Ministeren pegede helt korrekt på, at selve udbuddet koster penge.
Derefter kommer så spørgsmålet om fastlæggelsen af vilkårene i et udbudsmateriale.
Det var jo det, der skete.
Jeg kunne også frygte, at det vil medføre, at man i udbudsmaterialet kan blive nødt til f.eks. at operere med færre afgange eller på anden måde forringe vilkårene for transporten.
Derfor står vi altså efter min opfattelse i en meget vanskelig og kritisk situation, fordi vi simpelt hen risikerer at kappe livlinen over til en række danske øer.
Det må ikke ske.
Så står vi med et udspil fra ministeren, som jeg gerne vil kommentere og stille spørgsmål til.
Ministeren er jo enig med os andre i det synspunkt, at det, Kommissionen er kommet med, ikke er godt nok.
Der må ske forbedringer af hensyn til øerne.
Det, der så undrer mig, er, at ministeren tilsyneladende har opgivet kampen for en række af færgerne.
I hvert fald de færger, som har et offentligt tilskud på mere end 1 mio. euro, har ministeren åbenbart ikke tænkt sig at kæmpe for.
Det er f.eks. Læsøfærgen, som jeg nævnte før.
Det kan jeg da ikke tro at ministeren vil sige, for der er jo nøjagtig de samme problemer, som ministeren så præcist beskrev, man havde oplevet i tidligere udbudsrunder.
Jeg tror da også, at de vil blive rystet og chokeret på Læsø, hvis de hører her fra Folketinget, at ministeren i realiteten har opgivet at sikre de færger, der har et offentligt tilskud på mere end 1 mio. euro.
Så sagde ministeren, at der var risiko for en EU-retssag.
Jeg tror nu, at Kommissionen i øjeblikket med deres euroretssag har opbrugt sin kvote for retssager.
Det vil jeg godt sige, men lad nu den diskussion ligge.
Vi skal ikke bøje os, vi skal ikke sælge ud, og vi skal ikke på forhånd opgive at få alle færgerne sikret, også dem med tilskud på over 1 mio. euro.
Derfor vil jeg gerne på vegne af Socialdemokraterne, SF og Enhedslisten fremsætte følgende: Forslag til vedtagelse »Folketinget finder, - at sikringen af færgefarten til de små og mellemstore danske øer og forbindelsessejlads på fjorde og sunde er en del af den offentlige forpligtelse over for de tyndtbefolkede områder, og - at erfaringer viser, at der ikke eksisterer en konkurrencesituation på de omtalte ruter.
Derfor opfordrer Folketinget regeringen til - at sikre, at al færgetrafik til de små og mellemstore danske øer friholdes fra krav om udlicitering og udbud og invitationer til afgivelse af interessebud.«